Նախագիծ

**ՀՈՒՇԱԳԻՐ**

Եվրասիական տնտեսական հանձնաժողովի և
Չինաստանի Ժողովրդական Հանրապետության պետական առևտրաարդյունաբերական ադմինիստրատիվ վարչության միջև մրցակցային քաղաքականության և հակամենաշնորհային կարգավորման ոլորտում փոխըմբռնման

Եվրասիական տնտեսական հանձնաժողովը (այսուհետ՝ ԵՏՀ) և Չինաստանի Ժողովրդական Հանրապետության պետական առևտրաարդյունաբերական ադմինիստրատիվ վարչությունը (այսուհետ՝ ՊԱԱՎ), այսուհետ՝ Կողմեր,

հաշվի առնելով տնտեսության արդյունավետ զարգացման համար մրցակցության նշանակությունը,

մտադրություն ունենալով զարգացնելու համագործակցությունը՝ մրցակցային քաղաքականության և հակամենաշնորհային կարգավորման ոլորտում,

ձգտելով ստեղծել կողմերի միջև փոխհարաբերությունների զարգացման համար բարենպաստ պայմաններ,

հիմնվելով հավասարության և փոխադարձ շահի սկզբունքների վրա,

համաձայնեցին հետևյալի մասին.

I. Հուշագրի նպատակը

1. Սույն hուշագրի նպատակն է Կողմերի միջև համագործակցության համար հիմքերի ստեղծումը: Կողմերը, սույն հուշագրի դրույթներին, Եվրասիական տնտեսական միության իրավունքի մաս կազմող միջազգային պայմանագրերին ու ակտերին և Չինաստանի Ժողովրդական Հանրապետության օրենսդրությանը համապատասխան, կձգտեն զարգացնել և ամրապնդել համագործակցությունը մրցակցային քաղաքականության ու հակամենաշնորհային կարգավորման ոլորտում:

II. Համագործակցության ուղղությունները

2. Կողմերը մտադիր են իրենց իրավասության սահմաններում համագործակցություն իրականացնել հետևյալ ուղղություններով՝

1) մրցակցային քաղաքականության և հակամենաշնորհային կարգավորման իրավական հիմքերի կատարելագործում.

2) մրցակցության կանոնների խախտումների քննության հետ կապված հարցերի մասով մեթոդական օգնության տրամադրում.

3) մրցակցային քաղաքականության և հակամենաշնորհային կարգավորման ոլորտում գիտական և մեթոդոլոգիական ուսումնասիրությունների իրականացման աջակցություն:

III. Համագործակցության ձևերը

3. Սույն հուշագրի իրագործման շրջանակներում համագործակցությունն իրականացվում է՝

1) սահմանափակ տարածման ենթակա տեղեկատվությանը դասվող տեղեկություններ չպարունակող՝ մրցակցային քաղաքականության և հակամենաշնորհային կարգավորման ոլորտի կարգավորող իրավական ակտերի, վիճակագրական և տեղեկատու նյութերի ու այլ փաստաթղթերի վերաբերյալ տեղեկատվության փոխանակման,

2) մրցակցության կանոնների խախտումների քննություն անցկացնելու փորձի փոխանակման,

3) ապրանքային նշանների ուսումնասիրությունների անցկացման փորձի փոխանակման,

4) մրցակցային քաղաքականության և հակամենաշնորհային կարգավորման ոլորտում իրավահարաբերությունների կարգավորման հարցերի վերաբերյալ խորհրդակցությունների անցկացման,

5) մեկ Կողմի կողմից անցկացվող՝ մրցակցային քաղաքականության և հակամենաշնորհային կարգավորման հարցերով միջոցառումներին մյուս Կողմի մասնակցության,

6) փոխադարձ հետաքրքրություն ներկայացնող հարցերով համատեղ հանդիպումների, խորհրդակցությունների, թեմատիկ սեմինարների և համաժողովների անցկացման միջոցով:

IV. Իրականացման մեխանիզմը

4. Սույն հուշագրի 2-րդ կետում նշված ուղղություններով համագործակցությունը զարգացնելու նպատակներով, Կողմերը կարող են մշակել համատեղ միջոցառումներ անցկացնելու պլաններ և ծրագրեր: Նշված միջոցառումների անցկացման պայմաններն ու կարգը նախապես որոշվում են Կողմերի կողմից՝ յուրաքանչյուր կոնկրետ դեպքում առանձին:

V. Փոխգործակցության համակարգում

5. Սույն հուշագրի իրագործման շրջանակներում Կողմերի փոխգործակցության համակարգումը կիրականացվի՝

ԵՏՀ-ի կողմից՝ Մրցակցային քաղաքականության և պետական գնումների ոլորտում քաղաքականության դեպարտամենտի կողմից.

ՊԱԱՎ-ի կողմից՝ Միջազգային համագործակցության դեպարտամենտի կողմից:

VI. Գաղտնիություն

6. Սույն հուշագրի կատարման շրջանակներում ենթակա չեն փոխանցման այն տեղեկությունները, որոնց հասանելիությունը սահմանափակված է Եվրասիական տնտեսական միության իրավունքի մաս կազմող միջազգային պայմանագրերին և ակտերին, Եվրասիական տնտեսական միության անդամ պետությունների և Չինաստանի Ժողովրդական Հանրապետության օրենսդրությանը համապատասխան։ Սույն հուշագրի շրջանակներում Կողմերի կողմից ստացված տեղեկատվությունը կարող է փոխանցվել երրորդ անձանց միայն այն ներկայացրած Կողմի կողմից գրավոր համաձայնության առկայության դեպքում։

VII. Եզրափակիչ դրույթներ

7. Սույն հուշագիրը միջազգային պայմանագիր չէ, Կողմերի համար չի առաջացնում միջազգային իրավունքով կարգավորվող իրավունքներ ու պարտավորություններ, և Կողմերի վրա ֆինանսական պարտավորություններ չի դնում։

8. Սույն հուշագրի կիրառմանը վերաբերող հարցերը կլուծվեն Կողմերի միջև խորհրդակցությունների և բանակցությունների միջոցով:

9. Սույն հուշագիրը կիրառվում է այն ստորագրելու օրվանից։

10. Կողմերի փոխադարձ համաձայնությամբ՝ սույն հուշագրում կարող են կատարվել փոփոխություններ՝ համապատասխան արձանագրություն ստորագրելու միջոցով։

11. Կողմերից յուրաքանչյուրն իրավունք ունի դադարեցնելու սույն հուշագրի կիրառումը՝ մյուս Կողմին համապատասխան գրավոր ծանուցում ուղարկելու միջոցով։ Սույն հուշագրի կիրառումը դադարեցվում է մյուս Կողմի կողմից այդպիսի ծանուցում ստանալու օրվանից։

Ստորագրված է \_\_\_\_\_\_\_\_\_\_ քաղաքում, 20 թվականի \_\_\_\_\_\_\_\_\_\_ «\_\_\_\_\_»-ին, երկու օրինակից, յուրաքանչյուրը՝ ռուսերենով, չինարենով և անգլերենով: Տարընթերցվածքների դեպքում, օգտագործվում է անգլերենով տեքստը։

|  |  |
| --- | --- |
| Եվրասիական տնտեսական հանձնաժողովի կողմից՝ | Չինաստանի Ժողովրդական Հանրապետության պետական առևտրաարդյունաբերական ադմինիստրատիվ վարչության կողմից՝ |